דניאל סטבסקי

הרב דניאל דב בעריל הכהן סטבסקי (נולד ב-13 במאי 1959) הוא רב ומורה של קהילה בחסידות ביאלא בבית שמש, מקובל וראש בית הבעל שם טוב בו נלמדת תורת הבעל שם טוב.

==ביוגרפיה==
דניאל סטבסקי נולד לרפאל סטבסקי וגדל במונטווידאו שבאורוגוואי. הוא קרוב משפחתו של אברהם סטבסקי. בגיל 16 החליט לעלות לארץ.

לפני חזרתו בתשובה היה פעיל כמשורר. כתב את "שער החזיונות וחורבנא - קינת קץ" תחת השם דניאל בן רפאל סטבסקי בהוצאת מראות, ב-1984. בסוף שנת 1985 פרסם את הספר "סדר עקידת אבן הדממה", שמכיל חזון נבואה אותו שמע קול מכתיב לו. בראיון לעיתון העולם הזה, בשנת 1986, סיפר שחזיונות שחווה היו המניע ליצירתו השירית. באותו הראיון אמר שהספר "סדר עקידת אבן הדממה" זכה בפרס לשירה מיסטית בתחרות שנערכה על ידי הוותיקן ואונסקו בפריז, וכן שבשנת 1984 זכה בפרס אקו"ם על "ספר מצלע הרקיע", אך אקו"ם סירבו לפרסם את זכייתו בפרס. כן הוציא כתב עת בשם "מראות". בראיון בשנת 2022 אמר שהיה זה ספרו "שירת הכהנים", שמכיל קטעי פרוזה ושירה, שזכה בפרס אקו"ם, ואילו "ספר מצלע הרקיע" זכה בתחרות אונסקו. כמו כן אמר שבעקבות לחץ ממשרד החוץ נמנע מלספר על דבר הזכייה, אף לא להוריו.

בשנותיו הראשונות בישראל, שירת הרב סטבסקי במסלול לילידי חו"ל בהנדסה קרבית, והוסמך לרבנות ולדיינות.

בשנת 2008 ייסד עמותה להפצת תורת הבעל שם טוב בשם "בית הבעל שם טוב", במסגרתה הוא העביר הרצאות וסמינרים בישראל ומחוצה לה, והוציא לאור פרסומים וספרי יסוד מקוריים של הבעל שם טוב. הרב סטבסקי העביר שיעור שבועי בירושלים, והרבה לעסוק בתורת הסוד. הרב סטבסקי קיים קבלת קהל בבית הבעל שם טוב.

בעקבות חוויותיו מפינוי גוש קטיף, אימץ הרב סטבסקי קו חריף נגד התנהלותה של מדינת ישראל ורשויות השלטון שלה. רבים מנוער הגבעות רואים בו מנהיגם הרוחני, ובגלל קשריו אלה הוא נחקר בעבר על ידי שירות הביטחון הכללי. ב-2019 אובחן כחולה בסרטן. בעקבות המחלה ערך חשבון נפש והגיע למסקנה שטעה בגישתו למדינת ישראל ואמר דברים בצורה קשה מדי.

== חיים אישיים ==
ביולי 1984 נישא דניאל סטבסקי לאנה. לזוג חמישה ילדים. לאחר עלייתו לארץ התגורר בשכונות תלפיות ופסגת זאב שבירושלים, וכיום מתגורר ברמת בית שמש. הרב סטבסטקי מגדיר את עצמו כחרדי לאומי.

אחיו הצעיר אהרון פרץ היה שליח חב"ד בארגנטינה, ונפטר בגיל 50.

==חיבוריו==
* ספר המסע: מסע התחדשות: מדריך רוחני לנוסע אל צדיקי החסידות מהבעל שם טוב ועד רבי נחמן. שמז עמ'.
* מדריך ליציאת מצרים לפי הפרד"ס. ח עמ'.
* שער החזיונות וחורבנא קינת קץ. לט עמ'.
* סדר בית הבעל שם טוב לספירת העומר: עם קיצור עבודת המידות והכוונות ועבודת נפש ישראל לכל יום מימי הספירה. קיט עמ'.
* רעותא דלבא: רצון הלב; קונטרס זאת תורת העולה הרשות להעלות הכל. קסג עמ'.
* ספר צוואות - מריב"ש טוב והנהגות ישרות השלם.
* איגרת הקודש / להבעל שם טוב; עם ביאור חמשת התנאים הקדושים להשגת הגאולה בדרך מידת הרחמים. קנו עמ'.
*אוצר בעל שם טוב על פרשות השבוע: ספר עמוד התפילה, ספר צוואות מריב"ש טוב והנהגות ישרות, ספר כתר שם טוב, ספר שבחי הבעל שם טוב: ועוד נלווים אליהם הספרים: ספר מ"ב הכללים להבעל שם טוב, ספר חיי הבעש"ט - קונטרס מאירת עיניים. חמישה כרכים חלק א'. בראשית. תמח עמודים. חלק ב'. בראשית. תטו עמודים. חלק ג'. ויקרא. רעב עמודים. חלק ד'. במדבר. שלו עמודים. חלק ה'. דברים. ת עמודים.

==קישורים חיצוניים==
* 
* 
* [https://meirtv.com/rabbis/3923/ שיעוריו בערוץ מאיר]
* [http://www.yeshiva.org.il/midrash/?orderby=252 שיעוריו באתר ישיבה]
* [http://merhav.nli.org.il/primo_library/libweb/action/search.do?&tab=default_tab&srt=rank&ct=search&mode=Basic&dum=true&indx=1&fn=search&vid=NLI&vl(freeText0)=דניאל%20סטבסקי ספריו באתר הספרייה הלאומית]

==הערות שוליים==

קטגוריה:ישראלים ילידי אורוגוואי
קטגוריה:מקובלים ישראלים
קטגוריה:ראשי ישיבות לקבלה
קטגוריה:בית שמש: רבנים
קטגוריה:מחברי ספרי מוסר ומחשבה
קטגוריה:חברי הסנהדרין החדשה
קטגוריה:ישראלים שנולדו ב-1959
קטגוריה:תלמידי הרב יצחק גינזבורג